Balóniky nielen na zábavu
Domácnosť – Ako ušetriť
Náhradné riešenia s predmetmi, ktoré nájdeme v každej domácnosti, aj to je forma šetrenia. Ak nám zostalo po narodeninovej oslave pár balónikov, môžu byť ešte užitočnou pomôckou.
Farebné balóniky...
- ... ochladia bowle na letnej oslave džúsovými ľadovými guľami, ktoré sme získali zmrazením nápoja naliateho do balónikov.
- ... udržia potraviny v dobrej kondícii v chladiacom prenosnom boxe, ktoré zvykneme brať k jazeru alebo na piknik v letných mesiacoch.
- ... ochránia porezaný prst pred vodou, ak si na previazané miesto natiahneme gumený balónik, môžeme pokojne umývať riad.
- ... pomôžu k sviežosti kytice, stačí navliecť na stonky kvetov balón, do ktorého sme naliali deci vody, a pevne ho pripevniť gumičkou.
- ... zachovajú pôvodný tvar pletenej čiapky čerstvo vypranej alebo mokrej od snehu, ktorú jednoducho navlečieme na nafúkaný balónik a ten vložíme do hlbšej misky, aby pekne stál.
Niečo pre malé i veľké deti
- Nafúkané pestrofarebné balóny sú ideálnou výzdobou, ktoré aj z nudného priestoru vyčaria miesto na zábavnú oslavu.
- Nastrihané na pásiky či iné tvary môžu byť pre svoju farebnosť dobrým materiálom pri výtvarných aktivitách detí, uplatnia sa ako doplnok obrázkov či koláží.
- Napustené vodou a zmrazené sú zaujímavou hračkou pri zimných hrách, napríklad stavaní bizarných postavičiek zo snehu.
Tipy na skrášlenie interiéru
Skúsme si urobiť lacnú, ale efektnú lampu. Na väčší nafúkaný balón si nakreslime kruh s priemerom 15 cm a potom začnime rôznymi smermi ovíjať balón motúzom z konope tak, aby kruh na vkladanie žiaroviek zostal voľný. Sieť treba spevňovať priebežne lepidlom a urobiť ju čo najhustejšiu, aby bola lampa dostatočne pevná. Potom ešte aplikujme na viaceré miesta navyše trochu lepu na spevnenie konštrukcie a po uschnutí balón prepichnime a vyberme. Zostane nám zaujímavá konopná kostra tvaru gule, do hornej časti ktorej nainštalujeme objímku a elektrickú šnúru. Žiarovku vkladáme zdola do vytvoreného otvoru.
Rovnako si môžeme urobiť aj prírodné vianočné gule, v tomto prípade však balónik nafúkame len čiastočne a nenechávame otvor na žiarovku. Použiť na sviatočné dekorácie na stromček sa dá aj biely motúz alebo farebné lyko.
redakcia Doma a Rada, FOTO: www.publicdomainpictures.net
—————
Diskusia k článku
Neboli nájdené žiadne príspevky.
Kontaktmagazín Doma a Rada
email@example.com